Польская дзяржаўная чыгунка

**«Польская дзяржаўная чыгунка»** («ПДЧ») — дзяржаўнае прадпрыемства Польшчы, заснаванае ў верасьні 1926 году.

На 2022 год была адным з найбольшых землеўладальнікаў Польшчы, якому належала 960 кв.км земляў, у тым ліку 520 кв.км збудаваньняў і будынкаў. На гэтых землях месьцілася каля 2000 чыгуначных станцыяў, зь якіх звыш 500 абслугоўвалі перавозкі паяжджанаў.

## Мінуўшчына

У верасьні 1926 году польскі прэзыдэнт Ігнацы Масьціцкі падпісаў Дэкрэт аб утварэньні прадпрыемства «Польская дзяржаўная чыгунка» («ПДЧ») на аснове Міністэрства чыгункі Польшчы, заснаванага ў 1919 годзе. Пры заснаваньні прадпрыемства налічвала 126 000 супрацоўнікаў, лік якіх вырас у 1939 годзе да 215 000. У верасьні 1939 году «ПДЧ» спыніла сваю дзейнасьць у сувязі зь нямецка-савецкім уварваньнем. У 1948 годзе Міністэрства зносінаў Польскай Народнай Рэспублікі (ПНР) ўтварыла Галоўнае кіраўніцтва «ПДЧ», пад загадам якога працавала 345 000 чалавек. 18 сакавіка 1949 году «ПДЧ» аднавілі ў якасьці прадпрыемства. У 1951-м «ПДЧ» перадалі Міністэрству чыгункі ПНР, а ў 1957-м вярнулі Міністэрству зносінаў. У 1978-м аднавілі Галоўнае кіраўніцтва «ПДЧ» на чале зь міністрам у якасьці кіраўніка, пры якім намесьнікамі былі 3 падсакратары. У 1987 годзе прадпрыемства «ПДЧ» зноў вылучылі зь Міністэрства зносінаў. За 1990—1992 гады лік супрацоўнікаў «Польскай дзяржаўнай чыгункі» скарацілі з 340 000 да 278 000 чалавек, а ў 1998 годзе іх лік склаў 212 000.

На 2000 год «Польская дзяржаўная чыгунка» ўлучала Асяродак навучаньня і ўдасканаленьня кадраў чыгункі і Ўстанову хуткаснай гарадзкой чыгункі ў Гдыні (Паморскае ваяводзтва), Штаб аховы чыгункі ў Познані (Велікапольскае ваяводзтва) і 5 Кіраўніцтваў — 1) пасажырскіх перавозак, 2) чыгуначнай інфраструктуры, 3) чыгуначнай тэлеінфарматыкі, 4) чыгуначнай электраэнэргетыкі, 5) чыгуначных таварных грузаперавозак у Катавіцах (Сылескае ваяводзтва). У 2001 годзе «ПДЧ» пераўтварылі ў акцыянэрнае таварыства, рэгіянальныя перавозкі якога перадалі мясцоваму самакіраваньню. На 2001 год прадпрыемства налічвала 152 000 супрацоўнікаў. 1 траўня 2005 году стварылі Аддзел чыгуначных вакзалаў. На 2011 год у складзе холдынгу «Польскай дзяржаўнай чыгункі» засталося працаваць 87 000 чалавек. 3 сакавіка 2012 году адбылася катастрофа пад Шчакацінамі ў Сылескім ваяводзтве, у ходзе якой загінула 16 чалавек. На 2018 год холдынг «ПДЧ» налічваў 68 000 супрацоўнікаў. У 2019 годзе перавозкі паяжджанаў «Польскай дзяржаўнай чыгункай» вырасьлі на 25 млн чалавек да 355 млн. Пры гэтым, грузаперавозкі ўпалі на 5 %, дзе на «ПДЧ» прыпала 40 % таварных перавозак у Польшчы.

### Кіраўнікі

* Аляксандар Бадэр (1948—1951)
* Мечыслаў Зайфрыд (1978 — 31 кастрычніка 1981)
* Януш Камінскі (31 кастрычніка 1981 — 24 кастрычніка 1987)
* Януш Главацкі (1 студзеня 1988 — 30 чэрвеня 1990)
* Аляксандар Янішэўскі (1 ліпеня 1990 — 15 студзеня 1996)
* Ян Янік (15 студзеня 1996 — 30 ліпеня 1999)
* Крыштаф Цалінскі (30 ліпеня 1999 — 12 чэрвеня 2002)
* Мацей Мянцлеўскі (12 чэрвеня 2002 — 23 верасьня 2004)
* Анджэй Вах (23 верасьня 2004 — 30 сьнежня 2010)
* Марыя Васяк (30 сьнежня 2010 — 5 красавіка 2012)
* Якуб Карноўскі (11 красавіка 2012 — 30 лістапада 2015)
* Міраслаў Паўлоўскі (14 сьнежня 2015 — 3 сакавіка 2017)
* Крыштаф Мамінскі (ад 3 сакавіка 2017 году)

## Крыніцы

## Вонкавыя спасылкі
* Расклад руху «Польскай дзяржаўнай чыгункі»

Катэгорыя:Польская чыгунка
Катэгорыя:Варшава
Катэгорыя:Арганізацыі, заснаваныя ў 1926 годзе